“Sumerki” yulduzi Robert Pattinson Warner Bros. kinokompaniyasida prodyuser sifatida ish boshlaydi

35 yoshli britaniyalik aktyor Robert Pattinson Gollivudning keng prokat uchun film va seriallar ishlab chiqaruvchi Warner Bros. kinokompaniyasi bilan katta kelishuvga erishdi, deb xabar qilmoqda Hello nashri.

Ma’lum qilinishicha, “Sumerki”, “Meni esla” va “Fillar uchun suv!” filmlari yulduzi Pattinson eksklyuziv huquqqa yoki “birinchi tanlov huquqi”ga ega bo’ladi, ya’ni u kompaniya rahbariyatiga g‘oyalarini shaxsan o‘zi taklif qila oladi. Shuningdek, u katta budjetga ega bo‘lmagan yangi iste’dodlar va qiziqarli loyihalarni izlaydi. Shu bilan birga, Pattinson aktyor sifatida boshqa kinokompaniyalarning loyihalarida ishtirok etishi mumkin — uning filmlardagi ishining ushbu qismi shartnoma bilan tartibga solinmagan yoki cheklanmagan.

Ushbu shartnoma Pattinsonning birinchi yirik prodyuserlik shartnomasi hisoblanadi. U ilgari prodyuser sifatida ishlagan, ammo doimiy ravishda faoliyat olib bormagan: 2010-yilda bosh rolni o‘zi o‘ynagan “Meni esla” filmini suratga olgan. Aktyor Deadline nashriga bergan intervyusida bu uning hayotidagi yangi bosqich ekanini ta’kidlagan.
“Warner Bros. Pictures va HBO doim yangi filmlar yaratish bo‘yicha peshqadam bo‘lib kelgan. Men ular bilan hamkorlikda yangi ovozlarni kashf etish va ularning hayotiy qarashlarini amalga oshirishda yordam berishdan mamnunman. O‘tgan yillar davomida mazkur studiya bilan ishlaganimdan xursandman. Ularning fidoyiligi, tavakkal qilishga tayyorligi va ijodkorligi uchun juda hurmat qilaman”, — degan aktyor.
Avvalroq Gollivud aktyorlari Robert Pattinson, Yuen MakGregor va Lili Kollinz yangi xayriya tashabbusi yaratilishini e’lon qilgani xaqida xabar qilingandi.